Installasjon - Røahagan 1B 0754 oslo e-post: post handytech no

2. Installasjon 2.1. Innhold i pakken
Vennligst kontroller at pakken du har mottatt inneholder det som er listet opp nedenfor. Skulle noe mangle eller være skadet, ber vi om at du tar kontakt med Handy Tech Norge AS.
Pakken du har mottatt skal inneholde følgende:
• Selve Braille Star 80
• 1 seriekabel for sammenkobling med en pc
• 2 PS2 tastaturkabler
• 1 USB-kabel
• 2 stereo jack-kabler
• 230VAC Strømforsyning med kabel for tilkobling til Braille Star 80
• Denne håndboken i vanlig skrift
• En kortfattet oversikt over Braille Star 80 i punktskrift
• En cd med Programvaren HTCom, og håndboken på fil
• Støvtrekk
2.2. Strømtilkobling
Strømforsyningen som er inkludert i pakken, benyttes for å forsyne apparatet med strøm. For å koble apparatet til strøm, setter du strømpluggens tynne ende inn i kontakten ved siden av hovedbryteren som du finner langs høyre side av Braille Star 80. Sett deretter transformatorboksen inn i stikkontakten i veggen. Når du skal koble apparatet fra, gjøres dette i omvendt rekkefølge.
2.3. Tilkobling av kommunikasjonskabel
Du kan koble Braille Star 80 til en pc enten via seriegrensesnittet, eller USB-grensesnittet.
Skal du bruke USB, må du forsikre deg om at operativsystemet du bruker støtter USB.
For å benytte USB-tilkobling, må du først finne fram USB-kabelen som fulgte med i pakken. Denne kabelen har en liten, nesten firkantet plugg i den ene enden, og en liten flat plugg i den andre.
Den firkantede pluggen settes inn i den fjerde kontakten regnet fra venstre, bak på Braille Star. Deretter settes den flate pluggen inn i en av USB-portene på pc-en.
Avslutt med å vippe den lille bryteren på baksiden av Braille Star 80 mot USB-porten, og slå på. Et operativsystem som støtter USB, vil straks oppdage enheten.
Er det første gang du bruker Braille Star 80 mot denne datamaskinen over USB-grensesnittet, og hvis du kjører et operativsystem fra Microsoft, vil du nå måtte installere en USB-driver. Gjør følgende:
Operativsystemet vil komme med en melding om at "Ny maskinvare ble funnet". Sett inn cd-en som fulgte med Braille Star 80, og velg "søk automatisk etter den beste driveren", og velg "Neste". Du vil etterhvert få melding om at den nye maskinvaren er installert, og klar til bruk. Velg "Fullfør".
Braille Star 80 kan også kobles til en pc via det serielle grensesnittet. Da brukes den medfølgende seriekabelen. Kabelen har en 9-pinns plugg i hver ende. Den ene enden kobles til serieporten på en pc, mens den andre enden kobles til serieporten på Braille Star 80.
Skal du bruke seriekommunikasjon, må vippebryteren bak på Braille Star 80 vendes mot serieporten.
Merk: Avhengig av hva slags sko du har på deg, underlaget du står på, relativ luftfuktighet etc., kan kroppen din være ladet med statisk elektrisitet som kan ha en spenning på flere tusen volt. Du har sikkert lagt merke til effekten av fenomenet når du plutselig får et lite støt i det du kommer i kontakt med en gjenstand. På grunn av den lave energien, er slike sjokk ufarlige for oss mennesker. For elektroniske komponenter i en pc derimot, kan statisk elektrisitet fra kroppen din være "livsfarlig".
Ved til- eller frakobling av kabelen skal du unngå å ta direkte på kontaktpunktene i enden av pluggen. Dersom du kommer i berøring med kontaktpunktene, kan statisk elektrisitet overføres fra deg til pc-en, og serieporten i pc-en kan ødelegges.
2.4. Tilkobling av eksternt tastatur
Tastaturet skal kobles til den tredje porten fra venstre (PS2-porten ved siden av jack-pluggkontaktene) bak på Braille Star 80. Tastaturet er da straks klart til bruk for å betjene Braille Star 80 i internmodus (i menyen og i editoren).
Vil du benytte det samme tastaturet for å betjene pc-en, må du også koble en kabel mellom en av PS2-portene ved siden av vippebryteren på baksiden av Braille Star. Den andre enden av kabelen kobles til tastaturinngangen på pc-en. Skal Braille Star kommunisere over USB-bussen, benyttes PS2-kontakten til venstre for vippebryteren. Skal seriekommunikasjon benyttes, settes kabelen inn i PS2-kontakten til høyre for vippebryteren. Alle kabler som trengs for dette er inkludert i pakken.
Så snart Braille Star er slått på, vil tastaturet kunne brukes for å betjene enheten i internmodus. Hvis det så blir sendt data til Braille Star fra en pc, vil tastaturet straks fungere som tastatur for pc-en som er tilkoblet.
Viktig: Når en pc startes, kontrollerer den om et tastatur er tilkoblet. Hvis pc-en ikke finner et tastatur, stopper oppstartsprosessen, og det vises en feilmelding på skjermen om at tasatur ikke ble funnet. For å unngå dette kan du enten slå på pc-en mens Braille Star er avslått, eller du kan bestemme at Braille Star 80 skal være i pc-modus når den startes (spesifiseres under oppsett).
Du kan velge manuelt om tastaturet skal fungere internt eller eksternt ved å gi kommandoen (akkord-:).
Braille Star 80 kan også konfigureres til automatisk å bytte mellom å la tastaturet fungere internt eller eksternt hver gang du bytter fra pc-modus (eksternt) til menymodus (internt).
Merk: Det finnes pc-er som ikke tillater at det veksles mellom å la tastaturet fungere eksternt og internt.
Når JAWS for Windows brukes, vil Handy Techs leselistdriver sørge for at det blir mulig å bruke tastaturet som er tilkoblet Braille Star samtidig med et tastatur som er tilkoblet pc-en. I dette tilfellet er det ikke nødvendig å opprette en tilkboling mellom tastaturet som er tilkoblet Braille Star 80 og pc-en. For å aktivere et slikt tastaturoppsett, må du sette Braille Star 80-tastaturet i internmodus ved å trykke mens JAWS kjører.
Viktig: Slå alltid Braille Star 80 av før du kobler til et tastatur. Det å koble til tastaturet mens enheten er på, vil ikke skade Braille Star. Imidlertid kan enkelte typer tastatur som kobles til føre til at Braille Star 80 gjør en omstart. Skulle du befinne deg i editoren i Braille Star på dette tidspunktet, vil endringene du har gjort siden du sist lagret, gå tapt.
Når du skal koble til et tastatur, må du være oppmerksom på at tastaturpluggen er utformet slik at det bare er mulig å sette den inn den riktige veien. Pluggen har en metallhylse i enden. Langs kanten av hylsen er det fjernet et lite stykke av metallet. Pluggen kan kun settes inn når denne spalten vender ned.
2.5. Pc-modus med to pc-er
Med en Braille Star 80 og ett eksternt tastatur, har du mulighet for å arbeide med to datamaskiner samtidig. Dette er mulig fordi Braille Star 80 bytter videreføring av tastatursignalet samtidig med at kommunikasjonsporten endres. Dette skjer automatisk når vippebryteren bytter posisjon.
For å kunne bruke Braille Star 80 som leselist for to datamaskiner samtidig, må den ene maskinen kobles til via USB, og den andre via serieporten. Det er da viktig å passe på at den videreføringskabelen for tastaturet som kommer fra maskinen som kommuniserer med Braille Star via USB, kobles til USB-kontakten mellom vippebryteren og USB-porten på Braille Star. På samme måte kobles pc-en som kommuniserer med Braille Star over serieporten, til PS2-kontakten mellom vippebryteren og serieporten.
Nå kan du bestemme hvilken pc du vil betjene, ved å vippe bryteren i ønsket retning (mot USB- eller mot serieporten). Dersom alle kabler er korrekt tilkoblet, vil du samtidig føre tastatursignalet til riktig maskin.
2.6. Installasjon av programvaren HTCom
Merk: Programvaren er kompatibel med Windows 95 / 98 / ME / NT / 2000 / XP.
Kjør programmet "setup.exe", som du finner på cd-en som er inkludert i pakken. Programmet er et standard Windows installasjonsprogram. Ved å velge tilpasset installasjon, kan du bestemme hvilke komponenter som skal installeres (overføringsprogrammer, manualer, punkttabeller, internprogramvare, etc.). Installasjonsprogrammet kan også legge en snarvei på skrivebordet til samlingen av programmer som installeres. Vi anbefaler nybegynnere å velge standard i stedet for tilpasset installasjon. Dette vil gjøre at all nødvendig programvare installeres, og du vil få en snarvei på skrivebordet.
Etter at installasjonen er fullført, vil du finne mappen "Handy Tech" under "programmer" på startmenyen. Denne mappen inneholder to undermapper: "HTCom" og "Braille Star 80", begge etterfulgt av versjonsnummeret og språket installasjonen er tilpasset for. Versjon 2.10d for norsk, får dermed betegnelsen "Braille Star 80 2.10dnor". Åpner du denne mappen, finner du snarveier til programvarens ulike komponenter. Ved å gjøre et valg her, og deretter trykke {enter}, aktiveres komponenten.
• Før du installerer denne programvarepakken, må du avslutte Microsoft Word. Hvis ikke, får du ikke installert Word-integreringen med HTCom ordentlig.
• Hvis systemet ditt er tregt på grunn av stor aktivitet fra andre programmer, vil du kunne oppleve vanskeligheter ved dataoverføring fra og til Braille Star 80. I verste fall vil kommunikasjonen bryte sammen. Dette vil kunne skje hvis du kjører en skjermleser på et system med en eldre prosessor og for lite arbeidsminne.
Installasjonsprosedyren er interaktiv, og i høy grad selvforklarende. Programvaren installeres i henhold til valgene du gjør i programmet. Hvis du har skjermleseren JAWS installert, og hvis den kjører mens du installerer HTCom, vil installasjonsprogrammet automatisk finne ut hvor JAWS er lagret. Dermed vil JAWS-driveren for Handy Tech punktsystem, samt noen konfigurasjonsfiler, bli kopiert til riktig sted. Hvis JAWS ikke kjører idet du starter installasjonsprogrammet, må du oppgi riktig JAWS-mappe manuelt.
Her følger en kort beskrivelse av installasjonsprosessen:
1. Velg katalogen der du vil at programvaren skal installeres. Vi anbefaler standardplasseringen hvis mulig, fordi dette vil forenkle problemløsing hvis det skulle oppstå feil.
2. Velg type installasjon. Velger du tilpasset installasjon, vil du få mulighet for å velge hvilke komponenter som skal installeres. Kommunikasjonsprogrammet og internprogramvaren kan ikke velges bort, siden det da ikke vil være mulig å oppnå kommunikasjon mellom pc-en og Braille Star 80.
3. Hvis du valgte å installere JAWS-driver for Handy Techs leselister, kan du sjekke og ev. redigere stien til mappen der denne skal installeres. Stien som vises er den som installasjonsprogrammet automatisk fant fram til, hvis JAWS kjørte da installasjonsprogrammet startet.
4. Du kan oppgi mappen på startmenyen. Vår anbefaling er igjen at du godtar standardvalget.
5. Du kan bestemme hvilke tilleggsoppgaver du vil at installasjonsprogrammet skal utføre under installasjonen. Følgende valg er tilgjengelige:
• Du kan opprette en snarvei for HTCom på skrivebordet.
• Du kan opprette en filassosiering mellom hsf-filer og HTCom (f.eks. msg.hsf og kbdlyout.hsf). Slik vil det være mulig å overføre en Handy Tech systemfil til Braille Star 80, bare ved å klikke på filen fra Windows utforsker. Denne muligheten bør kun gjøres tilgjengelig for erfarne brukere, da overføring skjer uten at brukeren blir spurt om å bekrefte valget først.
• Du kan oppdatere internprogramvaren i Braille Star 80 som en del av installasjonsprosessen. Dette skjer ved at et interaktivt program startes. Programmet leder deg gjennom denne prosessen. Dette må bare gjøres hvis du har tatt sikkerhetskopi av viktige data på Braille Star. Oppdatering av internprogramvare er selvsagt ikke nødvendig på en ny enhet.
6. Det siste som skjer før selve installasjonen starter, er at du blir presentert for valgene du har gjort. Valgene kan ev. endres. Du går videre ved å trykke på "Installér".
7. De valgte programvarekomponentene vil nå bli installert på datamaskinen, og de oppgavene du valgte vil bli utført.
Viktig: Dessverre er det ikke mulig å legge til eller fjerne de enkelte komponentene etter installasjonen. Hvis du ønsker å gjøre dette, må du først avinstallere hele programpakken, før du installerer på nytt med de valgene for installasjonen du måtte ønske.
Etter installasjonen vil du finne følgende undermapper under installasjonsmappen for Braille Star 80 (forutsatt at hele pakken ble installert):
• "Braille Tables": Inneholder punkttabellene.
• "Firmware": Inneholder alle komponentene som har med internprogramvaren i Braille Star 80 å gjøre.
• "Manuals": Inneholder brukerhåndboken og annen viktig informasjon.
• "Keyboard Layouts": Inneholder definisjonsfilene for oppsett av eksternt tastatur samt programmet BKC, som kan brukes for å kompilere nye definisjonsfiler. (Kompilere vil si å bygge en maskinlesbar fil.) Denne mappen vil også inneholde en kompilert versjon av tastaturdefinisjonen for språket du bruker, samsvarende med språket i mappen "Firmware".
• "Uninstall": Inneholder avinstallasjonsprogrammet.
Etter installasjonen vil følgende snarveier være tilgjengelige fra startmeny-mappen du oppga under installasjonen (det forutsettes at alle komponentene ble installert):
Under "Braille Star 80 2.10d", e.l.:
• Brukerveiledning: Åpner denne brukerhåndboken.
• Avinstallér: Starter avinstalleringsprogrammet.
• Oppdatering av internprogramvare: Starter et interaktivt program for å oppdatere internprogramvaren for Braille Star 80.
• Viktig info: Åpner filen "Readme.txt" i mappen "Manuals".
Under HTCom:
• Dokumentasjon for HTCom: Åpner en hjelpefil med beskrivelse av programmet HTCom.
• HTCom: Starter kommunikasjonsprogrammet HTCom.
• Avinstallér: Starter avinstalleringsprogrammet for HTCom.
Hvis du synes det blir for omstendelig å finne fram til programmene via startmenyen, kan du i stedet bruke ikonet på skrivebordet, eller du kan knytte en hurtigtast til programmet du skal starte. Informasjon om hvordan du definerer hurtigtaster til snarveier, finner du i dokumentasjonen for operativsystemet du benytter. Snarveien på skrivebordet har fått samme navn som undermappen under "Handy Tech" på startmenyen, f.eks. "Braille Star 80 1.00nor".
En detaljert beskrivelse av HTCOM finner du i kapittel 7.1.
Skal du avinstallere HTCom, bruker du avinstallasjonsprogrammet som du finner i mappen Braille Star 80 3.4xnor, under Handy Tech på startmenyen. Følgende handlinger utføres ved avinstallering av programpakken:
• Oppføringer i Windows' registerfiler som ikke lenger trengs, fjernes.
• Oppføringer i startmenyen fjernes.
• Installerte filer slettes.
• Installasjonsmappen slettes. Dette er bare mulig hvis det ikke legges inn filer i tillegg til de som installasjonsprogrammet legger inn. Hvis du har filer i tillegg, får du mulighet for å flytte disse til et annet sted, før du sletter mappen manuelt etter at avinstallasjonsprogrammet er ferdig.
2.7. Tekniske spesifikasjoner
• 80 konkave piezoelektriske punktceller
• 80 markørhentetaster
• 2 trippeltaster
• 8 funksjonstaster
• 2 mellomromstaster
• En tastaturblokk med 16 taster
• USB og serielt grensesnitt
• 4 MB minne (for tekst)
• Kan betjene 2 pc-er
• Mål: 57,3 cm x 24,3 cm x 2,5 cm
• Vekt: 2,5 kg
• Strøm: 9 V / 500 mA
• Strømforbruk: 2W
|